SL Uradni list Evropske unije CE 259/132

Proračun 2009, Oddelek III – Komisija: proračunski okvir in prednostne naloge za leto 2009

P6_TA(2008)0175

Resolucija Evropskega parlamenta z dne 24. aprila 2008 o proračunskem okviru in prednostnih nalogah za leto 2009 (2008/2024(BUD))

(2009/C 259 E/29)

Evropski parlament,

— ob upoštevanju posodobljenega finančnega načrtovanja Komisije za obdobje 2007–2013, kot je bilo predloženo dne 31. januarja 2008 v skladu s točko 46 Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju (1),

— ob upoštevanju sporočila Komisije Evropskemu parlamentu, Svetu, Evropskemu ekonomsko-socialnemu odboru in Odboru regij o letni strategiji politik za leto 2009 (KOM(2008)0072), zlasti dela II,

— ob upoštevanju omenjenega Medinstitucionalnega sporazuma z dne 17. maja 2006,

— ob upoštevanju člena 272 Pogodbe ES in člena 177 Pogodbe Euratom,

— ob upoštevanju člena 112(1) svojega Poslovnika,

— ob upoštevanju poročila Odbora za proračun (A6-0084/2008),

A. ker je leto 2008 leto ratifikacije Lizbonske pogodbe, ki naj bi začela veljati leta 2009 in s katero bodo pomembna politična področja prestavljena iz medvladne sfere v okvir Skupnosti, Evropski uniji pa bodo podeljene nove pristojnosti, kar bo pomembno vplivalo na proračun EU,

B. ker bo z Lizbonsko pogodbo, ko bo ratificirana, Evropski parlament na zakonodajnem in proračunskem področju končno enakopraven Svetu; ker bo razlikovanje med obveznimi in neobveznimi odhodki odpravljeno, zaradi določb nove pogodbe pa bo temeljito spremenjen celotni letni proračunski postopek,

C. ker bomo leta 2009 dobili nov Evropski parlament in novo Evropsko komisijo,

1. poudarja, da se bodo morali Evropski parlament, Svet in Komisija zaradi izvajanja nove pogodbe dogovoriti o spremembah ustreznih proračunskih in zakonodajnih instrumentov ter o novih pravilih za zagotovitev nemotenega potekanja novega proračunskega postopka ob popolnem upoštevanju novega medinstitucionalnega ravnotežja med tremi institucijami, kot je določeno v Lizbonski pogodbi; je prepričan, da je treba priprave začeti, takoj ko bo mogoče, hkrati s proračunskim postopkom za leto 2009, da bomo pripravljeni za novi proračunski postopek za proračun za leto 2010;

2. ugotavlja, da bo treba leta 2008 pospešiti priprave na celovit in obsežen pregled, ki bo zajemal vse vidike porabe EU, vključno s skupno kmetijsko politiko, in sredstev EU, vključno z rabatom za Združeno kraljestvo in carinami, ki jih države članice pobirajo v imenu EU, da bo Komisija lahko o tem poročala do leta 2009; spominja na obveznost iz Medinstitucionalnega sporazuma z dne 17. maja 2006, da mora Evropski parlament na vseh stopnjah sodelovati pri pregledu in da mora biti njegovo stališče strogo upoštevano;

3. poudarja, da mora načelo solidarnosti ostati eno od vodilnih načel EU in da je solidarnost z regijami izjemno pomembna, zato jo je treba izraziti s potrebnim financiranjem; ponovno poudarja, da bo skrbno spremljal, kako se razvijajo regije; opozarja, da so neporavnana plačila na tem področju skrb zbujajoča, saj bi utegnila v bližnji prihodnosti povzročiti proračunske zaplete;

4. ponavlja svoje prepričanje, da je za soočanje s prihodnjimi resničnimi izzivi EU in njenih državljanov potreben prožen pristop, in poudarja, da je treba zagotoviti preglednost ter uskladiti zakonodajne prednostne naloge in proračunske odločitve; zato poziva Komisijo, naj predloži natančnejšo razčlembo predlaganih sprememb v finančnem načrtovanju, povzetih v drugem delu dokumenta o letni strategiji politik, s prikazom zadevnih proračunskih vrstic;

5. je seznanjen, da je Komisija v sporočilu o letni strategiji politik za leto 2009 predstavila svoje politične prednostne naloge z jasnim poudarkom na rasti in zaposlovanju, podnebnih spremembah in trajnostni Evropi; poudarja, da bi morale biti te politične prednostne naloge podprte z novimi proračunskimi prednostnimi nalogami, da bo lahko EU pri tem odigrala stvarno vlogo; vendar opominja in obžaluje, da rezerve, razpoložljive pod različnimi odhodkovnimi zgornjimi mejami večletnega finančnega okvira, omejujejo manevrski prostor za financiranje novih prednostnih nalog (kot so tiste, ki jih je predlagala Komisija), ne da bi bilo s tem ogroženo uresničevanje prejšnjih prednostnih nalog; poziva Komisijo, da posreduje izčrpnejše informacije v zvezi s temi finančnimi težavami;

6. meni, da je zakonodajni akt o malem gospodarstvu, ki ga je pripravila Komisija (glej KOM(2007)0724), zelo pomembna strategija v podporo malim in srednje velikim podjetjem; ugotavlja, da bi, če bi hoteli mala in srednje velika podjetja ustrezno podpreti, potrebovali tudi finančni okvir in zakonodajne akte;

7. je resnično zaskrbljen, da je za leto 2009 Komisija že začela na novo določati prednostne naloge, zlasti v tistih razdelkih večletnega finančnega okvira, ki imajo še posebej nizke rezerve; ugotavlja, da bo ponovna presoja dejavnosti EU na osnovi ustrezne ocene sčasoma postala neizbežna, saj v času, ko primanjkuje sredstev, ne bo več izvedljivo le dodajati novih prednostnih nalog, ne da bi povečali proračunska sredstva in predhodno ocenili stare naloge; kljub temu poudarja, da odločitve o ponovnem določanju prednostnih nalog morata sprejeti Parlament in Svet, ne Komisija;

8. poudarja, da bo Parlament za izvajanje svojih političnih prednostnih nalog uporabil vsa sredstva, ki jih predvideva Medinstitucionalni sporazum z dne 17. maja 2006, vključno s 5 % zakonodajne prilagodljivosti v obdobju 2007–2013; poziva Komisijo, naj pri pripravi predhodnega predloga proračuna za leto 2009 predloži jasna, dosledna in preudarna poročila o dejavnostih za vsako posamično področje politik, da bo vsem zadevnim parlamentarnim odborom omogočila temeljit nadzor izvajanja in pričakovanega napredka različnih programov in politik EU;

9. poudarja pomen načela dobre priprave proračuna in opominja, da sta učinkovita poraba sredstev in proračun, usmerjen v rezultate, še vedno eden od ciljev; poziva Komisijo, naj pripravi predhodni predlog proračuna, v katerem bodo stvarno predstavljene vse proračunske potrebe za leto 2009, zlasti v razdelku 4 večletnega finančnega okvira, in proračunski organ obvešča o pričakovanih dolgoročnih finančnih potrebah; želi spomniti, da je instrument prilagodljivosti namenjen financiranju nepredvidenih političnih izzivov in da med proračunskim postopkom ne sme biti napačno uporabljen za financiranje že predvidenih politik in dejavnosti EU;

10. je odločen porabiti celotni znesek, namenjen pilotnim projektom in pripravljalnim ukrepom, iz priloge II, del D, Medinstitucionalnega sporazuma z dne 17. maja 2006, če bo to potrebno zaradi števila in obsega predlaganih projektov in ukrepov; meni, da so pilotni projekti in pripravljalni ukrepi nujno potrebno orodje, s katerim lahko Parlament spodbuja nove politike in ukrepe, ki so v interesu evropskih državljanov; je prepričan, da je nujno potrebno povečati podporo za projekte, ki se že uspešno izvajajo; poudarja, da morajo biti na voljo zadostne rezerve, da bo Parlament lahko v celoti izkoristil to orodje v okviru Medinstitucionalnega sporazuma z dne 17. maja 2006; namerava obvestiti Komisijo o svojih namerah glede pilotnih projektov in pripravljalnih ukrepov še pred parlamentarnimi poletnimi počitnicami;

11. meni, da je jasna in pregledna predstavitev proračuna EU nujna tudi zaradi potrebe po obveščanju evropskih državljanov o načinu porabe denarja EU; se zaveda, da je cilj oblikovanja proračuna po dejavnostih zagotoviti usklajenost finančnih in človeških virov s političnimi cilji v skladu s političnimi področji porabe Komisije; vendar je zaskrbljen, da je razlikovanje med odhodki iz poslovanja in upravnimi odhodki Komisije vse težje in da je precejšen znesek odhodkov, ki so v resnici upravni, financiran iz sredstev, dodeljenih za poslovanje;

12. z zaskrbljenostjo ugotavlja, da so tudi na področju zaposlovanja sedanja prizadevanja Komisije za najem zunanjih izvajalcev skupaj z zadnjimi spremembami v kadrovskih predpisih pripeljala do tega, da vse večje število zaposlenih v institucijah EU ni razvidno iz kadrovskih načrtov institucij, kot jih je sprejel proračunski organ, in tudi ni plačano iz razdelka 5 večletnega finančnega okvira; resnično obžaluje to nepreglednost; poziva, naj se pripravi javno in temeljito razpravo o prihodnosti evropskega upravljanja, v kateri bodo sodelovale vse interesne skupine;

13. naroči svojemu predsedniku, naj to resolucijo posreduje Svetu, Komisiji in Računskemu sodišču.

(1) UL C 139, 14.6.2006, str. 1. Sporazum, kakor je bil spremenjen s Sklepom 2008/29/ES Evropskega parlamenta in Sveta (UL L 6, 10.1.2008, str. 7).